"התיקונים" 40: מדור מיוחד לסיכום העשור (או לפחות שלושת רבעי השנה האחרונה), כולל פרס וידוא ההריגה, ההומופוביה הלא-מכוונת, פרס החמור הקופץ בראש, ופרס מיוחד על מפעל חיים בתחום המלצות הצפייה בטלוויזיה
מדור "התיקונים" אמנם נולד רק בסוף הרבעון הראשון של השנה שחלפה, אבל הוא שמח בכל זאת לסכם את 2009 בטקס פרסים מפואר. פרס "האירוע המכונן של העשור" "התיקונים" גאה להעניק את פרס "האירוע המכונן של העשור" לעיתון "מעריב", שקרוב לעשור אחרי שמגדלי התאומים הוחרבו, מסרב בעקשנות להסירם מהאינפוגרפיקה שהוא ממחזר בכל פעם שהוא מפרסם ידיעה על הבניינים הגבוהים בעולם.  פרס "הגרון העמוק" פרס "הגרון העמוק" מוענק למדור הצרכנות של ynet, שפעמיים חשף בטעות שמות של מתלוננים שהיו אמורים להישאר חסויים.   "פרס הפרסים" "פרס הפרסים" מוענק ל-nrgמעריב (12.10.09), שפירסם טור דעה של חיים נבון, שלעג לזכייתו של נשיא ארה"ב ברק אובמה בפרס נובל. בין השאר כתב נבון: "אובמה זכה בפרס נובל לשלום, אבל באותה מידה יכול היה לזכות בגראמי. אמנם הוא לא הקליט אף שיר, אבל מצד שני הוא גם לא עשה שום שלום". נבון מקבל ניקוד מרבי על נפילה בכל הבורות האפשריים: פרס נובל לשלום אינו מוענק רק על עשיית שלום, גראמי אינו מוענק רק על הקלטת שיר, ואובמה זכה בגראמי לא פעם אחת, אלא פעמיים (על גרסאות האודיו של ספריו "חלומות מאבי" ו"תעוזת התקווה").  פרס "רק חמור לא משנה את דעתו" פרס "רק חמור לא משנה את דעתו" מוענק ל"כלכליסט", שיום אחד טוען שסטולי הוא מותג וודקה זול, ולמחרת קם עם הנגאובר וקובע שסטולי הוא מותג וודקה יוקרתי.  פרס "האייפון האלטרנטיבי" פרס "האייפון האלטרנטיבי" ניתן לאתר "דה-מרקר", שפעמיים פירסם כתבות על אייפון והתעקש להצמיד להן תמונות של מכשירים אחרים – קונסולת המשחקים PSP והטלפון הסלולרי פאלם-פרה.   פרס "העיתונות הצהובה" פרס "העיתונות הצהובה" הולך ל"עין השביעית" (22.10.09), שדיווח כי "מתברר שאפילו פטמותיה הצהובות של מארג סימפסון, שמתכבדת להיות החודש נערת השער של פלייבוי, לא מסוגלות להציל את מגזין הגברים הוותיק מקריסה מוחלטת". ההתרגשות מהעירום של הגברת סימפסון מובנת, אולם הפטמות שלה דווקא ורודות.   פרס "החמור הקופץ בראש" פרס "החמור הקופץ בראש" מוענק ל"דה-מרקר" (30.11.09), שדיווח על טיסתו של נתניהו לגרמניה, טיסה שבוטלה בגלל מחלתו של ראש הממשלה.  פרס "הם רוצים לזרוק אותנו לים" את פרס "הם רוצים לזרוק אותנו לים" נוטל לוח WinWin, שהעביר את תל-אביב כמה קילומטרים מערבה.  פרס "הפיחות הזוחל" בפרס "הפיחות הזוחל" זוכה "הצופה" (את גזיר העיתון שלח בזמנו הקורא הילל, והוסיף כי מדובר בגיליון שמצא בבית סבתו), נדמה שאין צורך להסביר מדוע.  פרס "פעמיים כי טוב" חדשות 2 (16.5.09) מקבלים את פרס "פעמיים כי טוב" על תחזית מזג אוויר שכוללת שני ימי שלישי.  פרס "מאה אחוז ומעלה" פרס "מאה אחוז ומעלה" מוענק לפוקס-ניוז, שהצליחו להרכיב 100% מ-70%, 63% ו-60%.  פרס "הקרב הלא-הוגן" בפרס "הקרב הלא-הוגן" זוכה "ישראל פוסט" (8.09), שהעמיד 121 אלף מורים מול כתלמיד וחצי.  פרס "צו איסור פרסום" פרס "צו איסור פרסום" מוענק ל"הארץ", שמנה צווי איסור פרסום שהוציאה המשטרה ב-2009, ובהם צו איסור פרסום על פרטים מנפילתה של חומת ברלין.  פרס השקיפות פרס השקיפות מוענק לסוכנות הידיעות AP ‫(27.9.09), שבמקום ידיעה על מעצרו של רומן פולנסקי, פירסמה תכתובת בין הכתב שסיקר את הפרשה למערכת הסוכנות.  פרס "הטוב בגויים הרוג" פרס "הטוב בגויים הרוג" ניתן ל"מעריב", שבמסגרת קריאה לחרם על מוצרים שבדיים, כלל גם את חברת טסלה האמריקאית.  פרס רשימת ה-498 פרס רשימת ה-498 מוענק ל"ידיעות אחרונות" (18.9.09), שמוסף "7 לילות" שלו פירסם פרויקט חגיגי תחת הכותרת "500 השירים הגדולים של המוזיקה הישראלית", אולם כלל בו רק 498 שירים, כששניים מהם מופיעים פעמיים כל אחד.   פרס "22 אידיוטים רודפים אחרי כדור" את הפרס "22 אידיוטים רודפים אחרי כדור" קוטף האתר מקו (7.10.09), שפירסם סרטון המציג משחק בייסבול תחת הכותרת "פוטבול".  פרס "הביולוגיה הימית" פרס "הביולוגיה הימית" מוענק לעיתון שנסגר בינתיים, "24 דקות" (7.4.09), שקבע שכרישים הם יונקים.  פרס "החדשנות הטכנולוגית" פרס "החדשנות הטכנולוגית" מוענק בזאת למשרד התיירות, שבמודעה שפירסם ב"ידיעות אחרונות" (2.11.09) הציע לקוראים להקליק על דף העיתון כדי להוריד את טופסי המכרז.  פרס "ההתעלמות מהכרעת הבוחר" פרס "ההתעלמות מהכרעת הבוחר" מוענק לנענע10 (19.7.09), שהחזיר את אולמרט לתפקיד ראש הממשלה.  פרס "המינוי המפתיע" וואלה (24.12.09) לוקח בנוק-אאוט את פרס "המינוי המפתיע", על שהכתיר את בנימין נתניהו לנשיאות ארצות-הברית.  פרס "וידוא הריגה" פרס "וידוא הריגה" מוענק ל-ynet ‫(15.4.09), שבדיווח על אופנוען סיפק את האבחנה הרפואית שלפיה הוא "נהרג לחלוטין".  פרס "ההומופוביה הלא-מכוונת" פרס "ההומופוביה הלא-מכוונת" מוענק לוואלה, שהגיש תערובת נפיצה של כותרות.  פרס "השורות שנחתכות לפני שהן" ynet זוכה בפרס "השורות שנחתכות לפני שהן".  פרס תמונת הראי פרס תמונת הראי מוענק למקומון "ידיעות השרון", שבכתבה על אדם שהתעוור בעינו האחת פירסם שתי תמונות סותרות, באחת מהן עין ימין היא הפגועה ובשנייה עין שמאל.  פרס המטבח היהודי פרס המטבח היהודי מוענק ל"מעריב" (30.4.09), שבמהלך בהלת שפעת החזירים פסק כי ניתן לאכול "בשר חזיר שבושל כהלכה".  פרס "החיים שאחרי המוות" פרס "החיים שאחרי המוות" מחולק השנה ל-ONE, שדיווח שסמי שמעון הגיע לחגיגת בר-מצווה מתוקשרת, אף שהאיש נפטר בסוף השבוע שלפני האירוע.  פרס "תחיית המתים" פרס "תחיית המתים" מוענק לאתר "הארץ" (13.8.09), שדיווח על ירידה במספר האנשים שמתו משפעת החזירים.  פרס "נקבר בעודו בחיים" פרס "נקבר בעודו בחיים" ניתן לחדשות "מחלקה ראשונה" (6.10.09), שדיווחו כי הסופר אדגר אלן פו יזכה להלוויה שלא זכה לה בחייו, נוהג מקובל בקרב עדות שאינן קוברות את בניהן בעודם בחיים.  פרס "הקלישאה שנשתבשה" פרס "הקלישאה שנשתבשה" מוענק ל"גלובס" (7.5.09), שציטט מפי שרי אריסון תלונה על בנק ישראל שלפיה הם "סימנו מטרה – ואז ירו חץ". כך מקובל, ונהוג להתלונן רק כשקורה ההפך, משמע כשיורים חץ, ואז מסמנים את המטרה. בהמשך תוקן הציטוט, כך שנראה שהטעות היתה של "גלובס" ולא של אריסון.  פרס "די לאלימות" פרס "די לאלימות" מוענק ל-nrgמעריב (8.11.09), שדיווח שנשיא צפון-קוריאה, קים זונג איל, ירה בבכיר בתקשורת בשל תכנים קפיטליסטיים. ירה, כלומר fired, כלומר פיטר, כלומר מישהו שוב הסתמך על תוכנת תרגום.  פרס ה"שלום שלום ואין שלום" פרס ה"שלום שלום ואין שלום" מוענק לאתר גל"צ (8.4.09), ש-11 שנה אחרי חתימת הסכם "יום שישי הטוב" בין בריטניה לאירלנד וארבע שנים אחרי שה-IRA הודיע רשמית על הפסקת המאבק המזוין, המשיך לכנות את גרי אדמס, נשיא שין-פיין, "מנהיג הזרוע הפוליטית של המחתרת האירית".  פרס "הראשון מהסוף" פרס "הראשון מהסוף" מוענק בזאת לאתר "גלובס" (13.2.09), שדיווח "לפני כולם" על סיפור ש-ynet פרסם יום לפניו.    פרס "השמועות על מותי היו מוקדמות" פרס "השמועות על מותי היו מוקדמות" ניתן ל"הארץ" (5.4.09), שסיפר בנוסטלגיה על מותו של צרציל בגיל 19.  פרס "אני לא מאמין לשום דבר בעיתון חוץ מלתאריך" פרס "אני לא מאמין לשום דבר בעיתון חוץ מלתאריך" מוענק לגליון "דה-מרקר" מה-23.11.08, שהסתפק בתאריך העברי.  פרס "המשגל הנסוג" פרס "המשגל הנסוג" ניתן ל"ידיעות אחרונות" (20.3.09), שהבטיח בשער את "מדינת ישראל נגד משה קצב, כתב האישום החמור שהוגש נגד הנשיא לשעבר – הנוסח המלא", אבל הביא רק את עיקריו, אולי בגלל עליית תשומות הייצור.   פרס "הפליטה הפרוידיאנית" פרס "הפליטה הפרוידיאנית" ניתן בזאת לערוץ 10, שמרוב עיסוק בישבן של מרינה הודיע על מפגש עם אחד מכוכבי "הישרדות" "מיד אחורי הישרדות".  פרס "השימוש לרעה בגוגל" פרס "השימוש לרעה בגוגל" בקטיגוריית החיפוש הטקסטואלי ניתן ל"הארץ" (26.3.09). בטור שפירסם שם טען שלמה אבינרי ש"שמו של גלעד [שליט] – החי – נהפך כמעט למותג לאומי, ואילו שמותיהם של שני החיילים שנהרגו כאשר הוא נפל בשבי נותרו אלמונים", וביסס את טענתו על כך שמצא יותר תוצאות בגוגל לחיפוש <גלעד שליט> מאשר לחיפושים <חנן ברק> ו<פאבל סלוצקר>. אלא שאבינרי חיפש את השמות ללא מרכאות, כך שתוצאות החיפוש שלו לא כללו רק אתרים המכילים את השם גלעד שליט, אלא את המלים "גלעד" ו"שליט" בנפרד. כך גם לגבי שני השמות האחרים. מספר התוצאות שקיבל אבינרי הוא לכן גדול בהרבה ממספר התוצאות הרלבנטי – שגם הוא אינו הוכחה חד-משמעית לטענתו.  פרס "השימוש לרעה בגוגל" בקטיגוריית החיפוש הוויזואלי מוענק ל"עכבר העיר" אונליין, שהשתמשו בתמונה הראשונה שעלתה בגוגל כתוצאה של החיפוש, כולל סימן המים של האתר שממנו נלקחה התמונה.  פרס "העיקר שיאייתו את השם שלי נכון" פרס "העיקר שיאייתו את השם שלי נכון" ניתן ל"מעריב" (11.9.09), שאיית את שמו של נשיא ונצואלה בשלוש דרכים שונות.  פרס "הפרגון לקוראים" פרס "הפרגון לקוראים" מוענק ל"ישראל פוסט" (9.7.09), שלא רצה להכביד על קוראיו ולכן פתר עבורם את הסודוקו (הקשה).  פרס "מפעל חיים בתחום הטלוויזיה" פרס "מפעל חיים בתחום הטלוויזיה" מוענק ל-ynet, שמדריך השידורים שלו טועה שוב ושוב ושוב ושוב ושוב בסיווג של התוכניות המוצגות בו.  ונסיים בפרס "התחזית" פרס "התחזית" מוענק גם הוא ל-ynet ‫(20.10.09), שם חזו שהטמפרטורות בקצרין יעלו עד לרמה של 84 מעלות.  צילום מגדלי התאומים: ‫Filipe Fortes (cc-by-sa‫( צילום רובומחשבון: (firepile (cc-by נתקלתם בטעויות מעניינות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.